Seun kom op vermoorde boer se liggaam afEtienne du Toit (53) is Donderdagaand op sy plaas in Mbombela vermoor. (Foto: Facebook / Etienne du Toit) ŉ 53-jarige makadamiaboer van Mbombela is Donderdagaand in die boord op sy plaas tussen Sterkspruit en Alkmaar vermoor. Etienne du Toit se seun het kort ná 21:00 op sy pa se verminkte liggaam afgekom en die polisie ontbied. Kol. Donald Mdhluli, polisiewoordvoerder, sê Du Toit is vermoedelik aangeval toe hy gery het om waterpompe op die plaas te gaan afskakel. Na verneem word het die voorval omstreeks 20:00 plaasgevind. Du Toit se seun het ondersoek gaan instel toe sy pa ná sowat uur nog steeds nie terug was nie. Albert Gryvenstein, operasionele hoof van Bossies Community Justice, sê Du Toit se liggaam het by sy aankoms op die toneel om 21:30 ŉ entjie van sy motorfiets – waarmee hy na die waterpompe gery het – gelê. Hy was vasgebind en vermoedelik aangerand, maar nie beroof nie. Sy selfoon was ook steeds in sy besit. Volgens Mdhluli het Du Toit beserings aan sy kop opgedoen. Paramedici het hom op die toneel dood verklaar. “ŉ Staalstang is ook langs sy liggaam aangetref. Die polisie kan nie die moontlikheid uitskakel dat dié stang dalk as wapen deur sy aanvaller(s) gebruik is nie. Die motief vir die moord is in dié stadium onduidelik. “Die polisie ondersoek nog die omstandighede wat moontlik tot die grusame moord kon lei, asook [leidrade na] die mense wat die moord beplan en uitgevoer het,” het Mdhluli gesê. Niemand is in verband met die moord in hegtenis geneem nie, en die polisie moedig enigeen met inligting aan om kol. Donald Mkhaliphi by 082 408 9631 te kontak, of die polisie se Stop Misdaad-hulplyn by 08600 10111 te skakel. Lt.genl. Semakaleng Daphney Manamela, provinsiale polisiekommissaris, het die moord ten sterkste veroordeel en gesê dat die polisie nie sal rus voordat die skuldiges aan die pen ry nie. Du Toit is die derde boer wat die afgelope week in Mpumalanga vermoor is. Dr. Jesse Coleman (72), ŉ bekende veearts van Benoni, se bebloede liggaam is Dinsdag op sy plaas tussen Delmas en Bronkhorstpruit aangetref. Hy was vasgebind en sy huis is geplunder. Gideon Swart (52), ŉ boer van Waterval-Boven, is Vrydagoggend dood voor sy plaashuis aangetref nadat hy glo herhaaldelik aangerand en met ŉ skerp voorwerp gesteek is.